CELEX: 32021D0270
Language: lt
Date: 1611532800000
Title: Tarybos sprendimas (ES) 2021/270 2021 m. sausio 25 d. dėl Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimo sudarymo Sąjungos vardu

2021 2 22   
               
               
                  LT
               
               
                  Europos Sąjungos oficialusis leidinys
               
               
                  L 61/1
               
            
         TARYBOS SPRENDIMAS (ES) 2021/270
         2021 m. sausio 25 d.
         dėl Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimo sudarymo Sąjungos vardu
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 37 straipsnį,
         atsižvelgdama į Sutartį dėl Europos Sąjungos veikimo, ypač į jos 91 straipsnį, 100 straipsnio 2 dalį ir 207 ir 209 straipsnius kartu su 218 straipsnio 6 dalies antros pastraipos a punktu, 218 straipsnio 7 dalimi ir 8 dalies antra pastraipa,
         atsižvelgdama į Europos Komisijos ir Sąjungos vyriausiojo įgaliotinio užsienio reikalams ir saugumo politikai pasiūlymą,
         atsižvelgdama į Europos Parlamento pritarimą (1),
         kadangi:
         
                     (1)
                  
                  
                     remiantis Sprendimu (ES) 2018/104 (2), Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimas (toliau – Susitarimas) buvo pasirašytas 2017 m. lapkričio 24 d. su sąlyga, kad jis bus sudarytas vėliau;
                  
               
                     (2)
                  
                  
                     šis Susitarimas – svarbus žingsnis siekiant, kad Sąjunga aktyviau dalyvautų Pietų Kaukazo politiniame ir ekonominiame gyvenime. Susitarimu intensyvinamas politinis dialogas ir numatoma glaudžiau bendradarbiauti įvairiose srityse, todėl dvišalius santykius su Armėnijos Respublika bus galima plėtoti veiksmingiau;
                  
               
                     (3)
                  
                  
                     Susitarimas turėtų būti patvirtintas,
                  
               PRIĖMĖ ŠĮ SPRENDIMĄ:
         
            1 straipsnis
            Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimas patvirtinamas Sąjungos vardu (3).
         
         
            2 straipsnis
            Tarybos pirmininkas Sąjungos vardu deponuoja Susitarimo (4) 385 straipsnio 1 dalyje nurodytą patvirtinimo aktą.
         
         
            3 straipsnis
            
               1.   Taikant Susitarimo 240 straipsnį, Geografinių nuorodų pakomitečio sprendimais daromus Susitarimo pakeitimus Sąjungos vardu tvirtina Komisija. Jei suinteresuotieji subjektai nesusitaria esant prieštaravimams, susijusiems su geografine nuoroda, Komisija priima poziciją, laikydamasi Reglamento (ES) Nr. 1151/2012 (5) 57 straipsnyje nustatytos tvarkos.
            
            
               2.   Taikant Susitarimo 270 straipsnio 2 dalies pirmą sakinį, Komisijai suteikiami įgaliojimai patvirtinti Sąjungos poziciją dėl Susitarimo XI priedo pakeitimų.
               Taikant Susitarimo 270 straipsnio 2 dalies antrą sakinį, Komisijai suteikiami įgaliojimai prieštarauti Armėnijos Respublikos pasiūlytiems XI priedo pakeitimams ar pataisymams.
            
         
         
            4 straipsnis
            
               1.   Pagal Susitarimo V antraštinės dalies 9 skyriaus 3 poskirsnį „Geografinės nuorodos“ saugomą pavadinimą gali naudoti bet koks veiklos vykdytojas, prekiaujantis atitinkamas specifikacijas atitinkančiais žemės ūkio produktais, maisto produktais, vynais, aromatizuotais vynais ar spiritiniais gėrimais.
            
            
               2.   Remdamosi Susitarimo 301 straipsniu Sąjungos valstybės narės ir institucijos užtikrina Susitarimo 297–300 straipsniuose numatytą apsaugą nepriklausomai nuo to, ar to jų paprašė suinteresuotasis subjektas, ar ne.
            
         
         
            5 straipsnis
            Susitarimas negali būti aiškinamas taip, kad juo būtų suteikiama teisių ar nustatoma prievolių, kuriomis būtų galima tiesiogiai remtis Sąjungos ar valstybių narių teismuose ir teisminėse institucijose.
         
         
            6 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2021 m. sausio 25 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  2018 m. liepos 4 d. pritarimas (dar nepaskelbta Oficialiajame leidinyje).
         
            (2)  2017 m. lapkričio 20 d. Tarybos sprendimas (ES) 2018/104 dėl Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimo pasirašymo Sąjungos vardu ir laikino taikymo (OL L 23, 2018 1 26, p. 1).
         
            (3)  Susitarimas paskelbtas OL L 23, 2018 1 26, p. 4 kartu su sprendimu dėl jo pasirašymo.
         
            (4)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.
         
            (5)  2012 m. lapkričio 21 d. Europos Parlamento ir Tarybos reglamentas (ES) Nr. 1151/2012 dėl žemės ūkio ir maisto produktų kokybės sistemų (OL L 343, 2012 12 14, p. 1).